b'\n_START_ARTICLE_\nTatjana Mihhailova-Saar\n_START_SECTION_\nKarj\xc3\xa4\xc3\xa4r ja haridus\n_START_PARAGRAPH_\nTanja Mihhailova on s\xc3\xbcndinud Venemaal Kaliningradis, kuid kui ta oli kahekuune, kolis pere Eestisse, seega ta on \xc3\xbcles kasvanud Kohtla-J\xc3\xa4rvel. Laulma hakkas ta varases eas. Ta on osalenud lauluv\xc3\xb5istlustel ja festivalidel Eestis, Ukrainas ja Venemaal. Ta v\xc3\xb5itis 1998. aastal L\xc3\xa4tis Jurmalas peetud v\xc3\xb5istluse "Utrennaja zvezda" ja osales 2002. aastal Baltimaade lauluv\xc3\xb5istlusel "Fizz superstar 2002"._NEWLINE_Tanja Mihhailova soovis minna \xc3\xb5ppima muusikakooli, kuid teda ei v\xc3\xb5etud vastu. Seet\xc3\xb5ttu astus ta Viljandi Kultuuriakadeemiasse ja l\xc3\xb5petas seal tantsu eriala. Viljandi Kultuuriakadeemias \xc3\xb5ppis ta selgeks ka eesti keele. Vaatamata muusikakoolist saadud hinnangule, et tal puudub muusikaline kuulmine, on ta lauljana osalenud laulufestivalidel ja konkurssidel ning andnud v\xc3\xa4lja mitu albumit. Oma karj\xc3\xa4\xc3\xa4ri alguses v\xc3\xa4ljendas Mihhailova arvamust, et Eesti muusikamaastikul ei ole venelasena v\xc3\xb5imalik l\xc3\xa4bi l\xc3\xbc\xc3\xbca, kuid on karj\xc3\xa4\xc3\xa4ri edenedes meelt muutnud. Selleks, et Eestis \xc3\xbcksk\xc3\xb5ik mis alal edu saavutada, on tema arvates siiski vaja eesti keelt osata._NEWLINE_Ta on Toidupanga patroon.\n_START_SECTION_\nNightlight Duo\n_START_PARAGRAPH_\nKoost\xc3\xb6\xc3\xb6s laulja Ly Lumiste ja produtsent Gunnar Lohoga moodustas Mihhailova 2001. aastal t\xc3\xbcdrukuteb\xc3\xa4ndi Nightlight Duo. B\xc3\xa4nd andis v\xc3\xa4lja kaks albumit "J\xc3\xa4ljed liival" (2001) ja "La Fiesta del sol" (2002). "J\xc3\xa4ljed liival" v\xc3\xb5itis tiitli "Aasta uustulnuk 2002".\n_START_SECTION_\nEurolaul\n_START_PARAGRAPH_\nB\xc3\xa4nd osales kahel korral Eurovisiooni lauluv\xc3\xb5istluse Eesti eelvoorus Eurolaul. Aastal 2002 tuli b\xc3\xa4nd teiseks lauluga "Another Country Song" ja aastal 2003 neljandaks lauguga "I Can B the 1". Nightlight Duo l\xc3\xb5petas tegevuse 2004. aastal, kuna Ly Lumiste j\xc3\xa4i lapseootele.\n_START_SECTION_\nJZ Belle\n_START_PARAGRAPH_\nKoost\xc3\xb6\xc3\xb6s produtsendi ja helilooja Timo Vendtiga l\xc3\xb5i Mihhailova 2005. aastal b\xc3\xa4ndi JZ Belle. Esimene album kandis b\xc3\xa4ndiga sama nime ja sisaldas 1970ndate klassikaliste tantsupalade kavereid. JZ Belle teine album "Teemant" sisaldas Timo Vendti, Mihkel Mattiseni ja Tanja Mihhailova enda kirjutatud eestikeelseid originaallugusid. Album ilmus 2006. aastal.\n_START_SECTION_\nSoolokarj\xc3\xa4\xc3\xa4r\n_START_PARAGRAPH_\nMihhailova sooloalbum "Gemini" ilmus 12. novembril 2012. Albumi nimi tuleb Mihhailova sodiaagim\xc3\xa4rgist \xe2\x80\x93 kaksikud. Enamus laule plaadil on ingliskeelsed, ainult koos elukaaslase Mikk Saarega esitatav duett "Sind ootan ikka veel" on eesti keeles.\n_START_SECTION_\nTeater ja televisioon\n_START_PARAGRAPH_\nTanja m\xc3\xa4ngis 2006. aastal peaosa muusikalis "Fame" ja tegi kaasa Georg Otsa elust r\xc3\xa4\xc3\xa4kivas filmis "Georg", m\xc3\xa4ngides k\xc3\xb5rvalosas baleriini._NEWLINE_Mihhailova kehastas TV3 telesarjas "Kodu keset linna" aastatel 2008\xe2\x80\x932009 ettekandjat Larat._NEWLINE_Ta osales 2010. aastal koos Margus Hansoniga TV3 meelelahutussarjas "Laulud t\xc3\xa4htedega". Nad j\xc3\xb5udsid finaali ning j\xc3\xa4id Artur Talviku ja Lenna Kuurmaa j\xc3\xa4rel teiseks. Aastal 2011 osales Tanja TV3 saates "Laulupealinn", kus ta j\xc3\xa4i Ott Leplandi j\xc3\xa4rel samuti teiseks. Saates esindas ta Kohtla-J\xc3\xa4rvet, kus ta lapsep\xc3\xb5lves \xc3\xbcles kasvas._NEWLINE_Mihhailova m\xc3\xa4ngis peaosalist Sally Bowlesi rollis Vanemuise suurel laval muusikalis "Cabaret"._NEWLINE_Ta tegi k\xc3\xbclalisesinejana kaasa P\xc3\xa4rnus Endla teatris etendunud kantrimuusikalis "Viimane kauboi"._NEWLINE_2013. aasta kevadel osales Mihhailova TV3 telesaates "Su n\xc3\xa4gu k\xc3\xb5lab tuttavalt" ja j\xc3\xb5udis finaalis kolmandale kohale. Lisaks sellele sai parima liikumise eripreemia Pinki kehastamise eest._NEWLINE_2014. aastast on ta saate "Su n\xc3\xa4gu k\xc3\xb5lab tuttavalt" kohtunik.\n_START_SECTION_\nIsiklikku\n_START_PARAGRAPH_\nMihhailova abikaasa on laulja Mikk Saar. Nende kooselu sai alguse 2007. aastal ja nad abiellusid 2016. aastal. Pidulik tseremoonia toimus Itaalias Toscanas Podere Finerri villas. Paaril on \xc3\xbchine korter Tallinnas N\xc3\xb5mmel. Paaril s\xc3\xbcndis 16. veebruaril 2018 poeg  Teodor Saar ._NEWLINE_Tanja Mihhailova oli Playboy Eesti v\xc3\xa4ljaande 2007. aasta detsembri numbri kaanestaar.'